It-telfa quddiem il-belt ta' Għaj Imma wlied Iżrael ma qagħdux għall-ordni tal-interdett u dinbu: Għakan bin Karmi, bin Żabdi, bin Żeraħ, mit-tribù ta' Ġuda, ħa xi ħaġa milli kien interdett, u l-korla tal-Mulej xegħlet kontra wlied Iżrael. U Ġożwè bagħat xi rġiel minn Ġeriko lejn Għaj ħdejn Bet-awen, fuq il-Lvant ta' Betel, u qalilhom: "Itilgħu u tkixxfu l-art." U l-irġiel telgħu u tkixxfu 'l Għaj. Meta reġgħu lura għand Ġożwè qalulu: "Ma hemmx għalfejn jitla' l-poplu kollu; biżżejjed jitilgħu xi elfejn ruħ jew tlieta, u jeqirdu 'l Għaj. Tgħajjix il-poplu kollu sa hemmhekk, għax ftit huma n-nies." Imbagħad telgħu hemmhekk tlitt elef raġel mill-poplu, imma kellhom jaħarbu minn quddiem in-nies ta' Għaj; u n-nies ta' Għaj qatlu minnhom xi sitta u tletin ruħ, u ħarġu għal warajhom minn quddiem il-bieb sa Sebarim, u tawhom xebgħa fin-niżla. U qalb il-poplu nħallet u saret ilma. "U Ġożwè ċarrat ħwejġu u nxteħet wiċċu fl-art quddiem l-arka tal-Mulej sa filgħaxija, hu u x-xjuħ ta' Iżrael, u xeħtu l-irmied fuq rashom. U Ġożwè qal: "Ah! Sidi Mulej, għaliex ġagħalt lil dan il-poplu jaqsam il-Ġordan, biex titlaqna f'idejn l-Amurrin, biex jeqirduna? Mhux li bqajna n-naħa l-oħra tal-Ġordan! Iddew, Sidi, x'nista' ngħid wara li Iżrael dawwar dahru quddiem l-għedewwa tiegħu? Jisimgħu b'dan il-Kangħanin u kull min jgħammar fl-art, u jdawruna u jeqirdu isimna minn fuq wiċċ l-art; imbagħad x'tagħmel int għall-kobor ta' ismek?" U l-Mulej wieġeb lil Ġożwè: "Qum, għaliex int mixħut wiċċek fl-art? Iżrael dineb u kiser il-patt li jien għamilt magħhom: ħadu mill-ħwejjeġ interdetti, serquhom, ħbewhom u ħalltuhom ma' ħwejjiġhom. U wlied Iżrael ma setgħux jieqfu quddiem l-għedewwa tagħhom, imma kellhom idawru daharhom quddiemhom, għax waqa' l-interdett fuqhom. Ma nibqax aktar magħkom, jekk ma teqirdux minn ġo nofskom kulma hu interdett. Qum u qaddes il-poplu u għidlu: 'Tqaddsu għal għada, għax hekk jgħid il-Mulej, Alla ta' Iżrael: Għandkom ħwejjeġ interdetti f'nofskom, Iżrael. Ma tistgħux tieqfu lill-għedewwa tagħkom qabel ma twarrbuhom minn ġo nofskom. Ersqu għada tribù tribù; u t-tribù li jagħżel il-Mulej jersaq familja familja; u l-familja li jagħżel il-Mulej tersaq dar dar; u d-dar li jagħżel il-Mulej tersaq raġel raġel. U min jinqabad bi ħwejjeġ interdetti, jaħarquh bin-nar, lilu u 'l kulma għandu, talli kiser il-patt tal-Mulej, u għamel din il-bluha f'Iżrael.' " Ġożwè bakkar filgħodu u ressaq lil Iżrael tribù tribù, u ntgħażel it-tribù ta' Ġuda. U ressaq il-familja ta' Ġuda, familja familja, u ntgħażlet il-familja taż-Żeraħin; u ressaq il-familja taż-Żeraħin dar dar, u għażel id-dar ta' Żabdi. U ressaq id-dar tiegħu raġel raġel, u ntgħażel Għakan bin Karmi, bin Żabdi, bin Żeraħ, mit-tribù ta' Ġuda. Ġożwè qal lil Għakan: "Ibni, sebbaħ u faħħar lill-Mulej, Alla ta' Iżrael, u għidli x'għamilt; taħbili xejn." U wieġeb Għakan lil Ġożwè u qallu: "Tassew jiena dnibt kontra l-Mulej, Alla ta' Iżrael, u għamilt dan u dan. Rajt fost il-priża mantar ta' Singħar sabiħ, u mitejn xekel tal-fidda taħtu, u virga tad-deheb tiżen ħamsin xekel. Inġbidt lejhom u ħadthom. U hemm arahom moħbija fl-art f'nofs l-għarix tiegħi." U Ġożwè bagħat xi nies fl-għarix tiegħu u hemm huma sabuhom moħbijin fl-għarix tiegħu u l-fidda taħt nett. U ħaduhom minn nofs l-għarix, u ġabuhom għand Ġożwè quddiem ulied Iżrael kollha, u qegħduhom quddiem il-Mulej. U qabad Ġożwè, u Iżrael kollu miegħu, lil Għakan bin Żeraħ, u l-fidda, u l-mantar, u l-virga tad-deheb, u lil uliedu subien u bniet, u l-gendus u l-ħmar tiegħu, u n-nagħaġ u l-għarix tiegħu u kulma kellu, u ħaduhom fil-wied ta' Għakor. U Ġożwè qallu: "Talli ħabbattna, iħabbtek illum il-Mulej." U ħaġġruh l-Iżraelin kollha, u ħarquhom fin-nar u radmuhom ilkoll bil-ġebel. Imbagħad waqqfu fuqu borġ ġebel kbir li għadu hemm sal-lum. U l-Mulej bired mis-saħna tal-korla tiegħu, u għalhekk semmew dak il-post il-wied ta' Għakor sal-lum.